DEĊIŻJONI TAL-KUMMISSJONI
tal-5 ta' April 2006
li temenda d-Deċiżjoni 2005/432/KE li tistabbilixxi l-kondizzjonijiet tas-saħħa ta' l-annimali u tas-saħħa pubblika u ċ-ċertifikati mudell għall-importazzjonijiet tal-prodotti tal-laħam għall-konsum mill-bniedem minn pajjiżi terzi u li tirrevoka d-Deċiżjonijiet 97/41/KE, 97/221/KE 97/222/KE
(innotifikata taħt dokument numru C(2006) 1319)
(Test b'rilevanza għaż-ŻEE)
(2006/330/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/118/KEE tas-17 ta' Diċembru 1992 li tipprovdi għal rekwiżiti fir-rigward tas-saħħa ta' l-annimali u tas-saħħa pubblika li jirregolaw il-kummerċ u l-importazzjoni fil-Komunità ta' prodotti mhux soġġetti għar-rekwiżiti stabbiliti f'regoli Komunitarji speċifiċi msemmija fl-Anness A(1) tad-Direttiva 89/662/KEE u, fejn jidħlu l-patoġeni, id-Direttiva 90/425/KEE (1), u b'mod partikolari l-Artikolu 10(2)(c) tagħha,
Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum uman (2), u b'mod partikolari l-frażi introduttorja ta' l-Artikolu 8, l-ewwel paragrafu tal-punt 1 ta' l-Artikolu 8, l-Artikolu 8(4) u l-Artikoli 9(2)(b) u 9(4)(b) u (c) tagħha.
Billi:
(1)
Id-Deċiżjoni tal-Kunsill 79/542/KEE tal-21 ta' Diċembru 1976 li tikkompila lista ta' pajjiżi terzi jew ta' partijiet minn pajjiżi terzi, u li tistabbilixxi l-kondizzjonijiet tas-saħħa ta' l-annimali u tas-saħħa pubblika u taċ-ċertifikazzjoni veterinarja, għall-importazzjoni fil-Komunità ta' ċerti annimali ħajjin u l-laħam frisk tagħhom (3) tistabbilixxi l-kondizzjonijiet tas-saħħa ta' l-annimali għall-importazzjoni fil-Komunità ta' annimali ħajjin, minbarra l-annimali ekwini, u tal-laħam frisk ta' annimali ta' din ix-xorta imma teskludi l-preparazzjonijiet tal-laħam.
(2)
Id-Deċiżjoni tal-Kummissjoni 2005/432/KE (4) tistabbilixxi r-regoli dwar is-saħħa ta' l-annimali u s-saħħa pubblika għall-importazzjonijiet fil-Komunità tal-konsenji ta' ċerti prodotti tal-laħam, inklużi l-listi ta' pajjiżi terzi u ta' partijiet minn pajjiżi terzi minfejn għandhom ikunu awtorizzati l-importazzjonijiet ta' prodotti ta' din ix-xorta. Dik id-Deċiżjoni tistabbilixxi wkoll iċ-ċertifikati mudell dwar is-saħħa ta' l-annimali u s-saħħa pubblika u r-regoli dwar it-trattamenti meħtieġa għal dawk il-prodotti.
(3)
Huwa meħtieġ li jkun żgurat li hemm korelazzjoni xierqa mar-reġjonalizzazzjoni, fejn japplika, tal-pajjiżi terzi, u b'mod partikolari tal-Brażil, tan-Namibja u ta' l-Afrika t'Isfel, biex ikun importat il-laħam frisk fil-Komunità, ħalli jkun żgurat li kwalunkwe laħam li jintuża fil-prodotti tal-laħam mhux ġej minn annimali minn imkejjen li huma soġġetti għal restrizzjonijiet minħabba mard, biex ikun iċċarat l-użu tal-ġewwieni f'ċerti prodotti tal-laħam u sabiex ir-rekwiżiti għal-laħam ta' l-għasafar tal-kaċċa użat fil-prodotti tal-laħam jkunu spjegati b'mod ċar.
(4)
Is-Serbja u l-Montenegro huma Repubbliki bit-territorji doganali tagħhom, li flimkien jifformaw Unjoni ta' Stati. Għalhekk għandhom jiddaħħlu b'mod separat fil-lista tal-pajjiżi terzi u tal-partijiet minn pajjiżi terzi minfejn għandhom ikunu awtorizzati l-importazzjonijiet.
(5)
Id-Deċiżjoni 2005/432/KE għalhekk għandha tkun emendata skond dan.
(6)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2005/432/KE hija emendata kif ġej:
(1)
L-Artikolu 4 jinbidel b'dan li ġej:
“Artikolu 4
Il-kondizzjonijiet tas-saħħa ta' l-annimali li jikkonċernaw l-oriġini u t-trattament tal-prodotti tal-laħam
Soġġetti għall-konformità mal-kondizzjonijiet li jikkonċernaw l-oriġini u t-trattament tal-prodotti tal-laħam li huma deskritti fl-Anness I(1) u (2), l-Istati Membri għandhom jawtorizzaw l-importazzjonijiet tal-prodotti tal-laħam li joriġinaw fil-pajjiżi terzi u fil-partijiet mill-pajjiżi terzi li ġejjin:
a)
fil-każ tal-prodotti tal-laħam li mhumiex soġġetti għal trattament speċifiku kif jissemma fil-punt 2(a)(ii) ta' l-Anness I, il-pajjiżi terzi elenkati fil-Parti 2 ta' l-Anness II u l-partijiet mill-pajjiżi terzi elenkati fil-Parti 1 ta' dak l-Anness;
b)
fil-każ tal-prodotti tal-laħam li huma soġġetti għal trattament speċifiku kif jissemma fil-punt 2(a)(ii) ta' l-Anness I, il-pajjiżi terzi elenkati fil-Partijiet 2 u 3 ta' l-Anness II u l-partijiet mill-pajjiżi terzi elenkati fil-Parti 1 ta' dak l-Anness.”
(2)
L-Annessi I, II u III jinbidlu bit-test fl-Anness għal din id-Deċiżjoni.
Artikolu 2
Din id-Deċiżjoni għandha tapplika mill-1 ta' Lulju 2006.
Madankollu, iċ-ċertifikati dwar is-saħħa ta' l-annimali u dik pubblika li nħarġu qabel id-data ta' l-applikazzjoni ta' din id-Deċiżjoni jistgħu jintużaw sa 1/X/2006.
Artikolu 3
Din id-Deċiżjoni hija indirizzata lill-Istati Membri kollha.
Magħmul fi Brussell, nhar il-5 ta' April 2006.